Алена Масьлюкова

**Алена Аляксандраўна Маслюкова** (6 лютага 1965 году, Светлагорск) — беларуская экалагічная актывістка і праваабаронца, кіраўніца светлагорскай філіі Праваабарончага цэнтру «Вясна».

## Біяграфія
Алена Маслюкова нарадзілася 6 лютага 1965 году ў горадзе Светлагорск Гомельскай вобласьці. У 1988 годзе скончыла Гомельскі дзяржаўны ўніверсітэт імя Францыска Скарыны па спецыяльнасьці «Гісторыя» з прысваеньнем кваліфікацыі «Гісторык. Выкладчык гісторыі і грамадазнаўства».

З 1988 па 1996 год працавала ў светлагорскай школе №10, дзе выкладала гісторыю і грамадазнаўства. У 1996 годзе пачала выкладаць гістарычныя дысцыпліны і сусветную мастацкую культуру ў светлагорскай філіі Нацыянальнага дзяржаўнага гуманітарнага ліцэя імя Якуба Коласа. Працавала ў дадзенай установе да 2001 году да моманту яе рэарганізацыі.

З 2001 па 2014 год зноў працавала ў школе. 6 лютага 2014 году выйграла светлагорскі раённы конкурс «Настаўнік году», а 1 ліпеня таго ж году атрымала паведамленьне ад дырэктаркі школы, што ёй не працягваюць кантракт. У СМІ пісалі, што гэта адбылося праз яе актывістскую дзейнасьць і актыўную грамадскую пазіцыю.

З 2015 году ўзначальвае светлагорскую філію Праваабарончага цэнтру «Вясна». Асноўнай спецыялізацыяй Алены Маслюковай стала абарона экалагічных правоў. З’яўляецца адной з лідарак ініцыятывы супраць запуску завода па вытворчасьці бялёнай цэлюлозы ў Светлагорску. 9 кастрычніка 2018 году праваабаронцу Алену Маслюкову суд Светлагорскага раёну пакараў штрафам у 612,5 беларускіх рублёў, прызнаўшы яе арганізатаркай флэшмобу супраць «смярдзючага» заводу, які прайшоў 15 верасьня ў Светлагорску.

Таксама Алена ўдзельнічае ў кампаніях Праваабарончага цэнтру «Вясна»: «Праваабаронцы супраць смяротнага пакараньня», «Праваабаронцы за свабодныя выбары» і іншыя. Актыўна бярэ ўдзел у інфармацыйных акцыях праваабаронцаў.

1 чэрвеня 2019 году Алена Маслюкова была абраная ў кіруючы склад Асамблеі няўрадавых дэмакратычных арганізацыяў — Рабочую групу ў секцыю «Правы чалавека». Акрамя яе ў гэтую секцыю ўваходзіць старшыня Беларускага Хельсінкскага камітэта Алег Гулак.

У 2020 годзе Алена Маслюкова стала гераіняй міжнароднага фотаконкурсу «Партрэты сілы» Фонда Дамоў правоў чалавека, прысвечаны жанчынам-праваабаронцам.

У кастрычніку 2024 году Алену Маслюкову завочна асудзілі на тры гады калёніі паводле артыкулу аб садзейнічаньні экстрэмісцкай дзейнасьці.

## Узнагароды

У 2019 годзе Асамблея няўрадавых дэмакратычных арганізацыяў узнагародзіла Алену Маслюкову ў прэміі Чэмпіёны грамадзянскай супольнасьці як «Грамадскую лідарку году». Праваабаронца падзяліла першае месца з актывісткай Святланай Гатальскай з руху «Маршыруй, дзетка!», які прасоўвае ў Беларусі прыняцце закону аб супрацьдзеяньні хатняму гвалту.

## Інфармацыя ў СМІ
* Kyky.org: Шукаем працу «Настаўніцы году», якую звольнілі за «дэструктыўныя думкі»;
* DW: Как лучшую учительницу Светлогорска уволили за политику;
* «Народная Воля»: Алена Маслюкова: «У школу вяртацца не збіраюся…»;
* «Радыё Свабода»: У Сьветлагорску за флэшмоб супраць кітайскага заводу аштрафавалі праваабаронцу і актывіста;
* «Зялёны партал»: «Вучні разам з бацькамі хадзілі ў пракуратуру, каб вярнуць мне працу»;
* «Эўрарадыё»: «Тры апазіцыянеры, два чыноўнікі»: Алена Маслюкова і светлагорскі «Бумажнік»;
* Алену Маслюкову абралі ў Рабочую групу Асамблеі НДА;
* «Зялёны партал»: Светлагорская актывістка стала Чэмпіёнкай грамадзянскай супольнасці Беларусі;
* «Вясна»: «Светлагорскі завод — гэта фіяска Прэзідэнта, фіяска ўрада і канцэрна»;
* «Вясна»: Праваабаронца Алена Маслюкова — гераіня міжнароднай фотавыставы «Партрэты сілы»;
* humanrightshouse.org: Фатограф Дар’я Сапранецкая: «Мяне зачапіла гісторыя супрацьстаяння адной жанчыны і цэлага заводу».

## Відэа

* Белсат «Аб’ектыў»: Завод беленай цэлюлозы ў Светлагорску разарваў дамову з Кітаем;
* «Вясна»: Суд над праваабаронцай Аленай Маслюковай у Светлагорску;
* «Эўрарадыё»: Тры апазіцыянеры, два чыноўнікі. Светлагорск.

## Крыніцы

Катэгорыя:Актывісты
Катэгорыя:Праваабарончы цэнтар «Вясна»
Катэгорыя:Беларускія праваабаронцы
Катэгорыя:Завочна асуджаныя